Bybelskool » WEEK 8: 2 Kronieke 33-36
Ons kom by die laaste 4 hoofstukke van Kronieke waarin dit oor die volgende 7 konings van Juda en hulle regeringstyd handel:
Manasse (697-642 v.C.) ,
Amon (642-640 v.C.),
Josia (640-609 v.C.),
Joahas (609 v.C.),
Jojakim (609-597 v.C.),
Jojagin (597 v.C.) en
Sedekia (597-586 v.C.).
Dit dek ’n tydperk van net meer as ’n 100 jaar, van die begin van die 7de eeu v.C. af in 697 v.C. (Manasse) tot aan die begin van die 6de eeu waarin die uiteindelike ballingskap van Juda met twee wegvoerings in 597 v.C. (Jojagin) en 586 v.C. (Sedekia) plaasvind:
2 Kronieke 33 – Manasse wat ‘n gruwelike koning is, maar tot inkeer kom, sowel as die kort verhaal van die onberouvolle Amon;
2 Kronieke 34-35 – Josia wat die afgodery in sy land baie effektief bestry, die wetboek ontdek en groot hervormings op grond daarvan te weeg bring, sowel as die Paasfees herinstel, maar uiteindelik teen Egipte die onderspit delf;
2 Kronieke 36 – Joahas, Jojakim, Jojagin en Sedekia wat die onbenydenswaardige nalatenskap het dat hulle die volk in ballingskap inbestuur met hulle ongehoorsaamheid en onbeholpenheid.
Dit is ook die tyd van die volgende 4 Skrifprofete (vroeër was daar nou al Jona, Amos, Jesaja, Hosea en Miga):
Nahum – hy is waarskynlik ’n noord-Israeliet (dorpie Elkos) wat gebore is ná die ballingskap in 722 v.C., en nou vanuit Nineve as profeet optree, waarskynlik in die tyd van Manasse en sy profesie in die vorm van ’n brief aan Juda skryf as ’n uitspraak teen Nineve om Juda van God se sorg te oortuig én hulle op te roep om Hom te dien;
Sefanja – hy tree in die tyd van Josia op, waarskynlik net voor Josia met sy hervormings in 721 v.C. begin het (Sef.1:1 – sommige dink dat hy ’n agter-kleinkind van Hiskia was) en het waarskynlik reeds begin om ’n klimaat te skep vir Josia se hervormings, sowel as vir Jeremia se bediening;
Jeremia – hy tree in die tyd van die laaste 5 konings van Juda op en het ’n deurslaggewende profetiese rol in die hervormings van Josia aan die eenkant en in die onafwendbaarheid van die ballingskap aan die ander kant (627 v.C., die 14de jaar van Josia se regering, tot in die ballingskapstyd);
Habakuk – hy tree spesifiek op in die tyd van die bedreiging van die Galdeërs onder Nebukadnesar, êrens in die laaste dekade van die 7de eeu v.C., waarskynlik in die regeringstyd van Jojakim.
Net om die prentjie volledig te maak: Esegiël, Obadja en Daniël (tegnies natuurlik ‘n apokalips) tree hierna in die ballingskap op. Haggai, Sagaria, Joël en Maleagi is die laaste van die Skrifprofete wat in die OT opgeneem is en tree ná die ballingskap op.